Συσχέτιση της εκτασίας των στεφανιαίων αρτηριών και δεικτών φλεγμονής σε ασθενείς με ή χωρίς στεφανιαία νόσο
Authors: Τριανταφύλλης Ανδρέας 
Published: September 2021

Τα Τ-βοηθητικά λεμφοκύτταρα (Th) είναι παρόντα σε σημαντικές συγκεντρώσεις στις αθηρωματικές πλάκες. Η εκτασία των στεφανιαίων αρτηριών, μια μορφή στεφανιαίας αθηρωμάτωσης, έχει συσχετισθεί με την αυξημένη φλεγμονώδη απάντηση. Ωστόσο, οι ακριβείς παθογενετικοί μηχανισμοί που καθορίζουν το ρόλο της φλεγμονής στην δημιουργία εκτασίας παραμένουν ασαφείς.Διερευνήσαμε την υπόθεση πως η εκτασία των στεφανιαίων αρτηριών είναι δυνατόν να συνδέεται με συγκεκριμένα πρότυπα φλεγμονώδους ενεργοποίησης μέσω Th-λεμφοκυττάρων. Συνεπώς προσδιορίστηκαν τα επίπεδα της Th-1 κυτταροκίνης ιντερλευκίνης-2 (IL-2) και των Th-2 κυτταροκινών ιντερλευκίνης-4 (IL-4) και ιντερλευκίνης-6 (IL-6) στον ορό ασθενών με εκτασία των στεφανιαίων αρτηριών, αποφρακτική στεφανιαία νόσο και φυσιολογικές στεφανιαίες αρτηρίες.Τα επίπεδα των IL-2, IL-4, IL-6 ορού μετρήθηκαν σε 74 ασθενείς οι οποίοι υπεβλήθησαν σε εκλεκτική στεφανιογραφία λόγω κλινικού συνδρόμου στηθάγχης και θετικών αναίμακτων δοκιμασιών μυοκαρδιακής ισχαιμίας. Οι ασθενείς ταξινομήθηκαν σε τρεις ομάδες με βάση αγγειογραφικά δεδομένα. Η πρώτη ομάδα (ομάδα A, n=34) αποτελείται από ασθενείς με εκτασία των στεφανιαίων αρτηριών χωρίς αποφρακτική στεφανιαία νόσο. Η δεύτερη ομάδα (ομάδα B, n=22) αποτελείται από ασθενείς με αποφρακτική στεφανιαία νόσο χωρίς εκτασία. Τέλος, η τρίτη ομάδα (ομάδα Γ, n=18) αποτελείται από ασθενείς με αγγειογραφικά φυσιολογικές στεφανιαίες αρτηρίες.Η ομάδα Α εμφάνισε σημαντικά υψηλότερα επίπεδα IL-4 ορού σε σύγκριση με τους ασθενείς της ομάδας Β και της ομάδας Γ (p<0,001 και p=0,006, αντίστοιχα). Αντίθετα, η ομάδα Α παρουσίασε σημαντικά χαμηλότερα επίπεδα IL-2 ορού σε σχέση με την ομάδα Β και την ομάδα Γ (p<0,001 και για τις δύο συγκρίσεις). Τα επίπεδα IL-4 ορού ήταν σημαντικά υψηλότερα στην ομάδα Γ σε σχέση με την ομάδα Β, ενώ η ομάδα Β εμφάνισε υψηλότερα επίπεδα IL-2 σε σχέση με την ομάδα Γ (p<0,001 και για τις δύο συγκρίσεις). Τα επίπεδα της IL-6 ορού ήταν σημαντικά υψηλότερα στις ομάδες Α και B όταν αυτές συγκρίθηκαν με την ομάδα Γ (p<0,001 και για τις δύο συγκρίσεις). Ωστόσο, οι ομάδες Α και B παρουσίαζαν συγκρίσιμα επίπεδα IL-6 ορού. Η πολυπαραγοντική λογιστική ανάλυση παλινδρόμησης αποκάλυψε πως τα υψηλότερα επίπεδα IL-4 ορού και τα χαμηλότερα επίπεδα IL-2 ορού αποτελούσαν τους ισχυρότερους ανεξάρτητους παράγοντες που συσχετίστηκαν με την παρουσία εκτασίας των στεφανιαίων αρτηριών ενώ η IL-6 παρουσίασε ασθενέστερη θετική συσχέτιση (OR: 3,846, CI: 1,677-8,822, p=0,001, OR: 0,567, CI: 0,387-0,831, p=0,004 και OR: 1,481 CI: 1,036-2,033, p=0,03, αντίστοιχα).Τα δεδομένα της παρούσας μελέτης καταδεικνύουν για πρώτη φορά στη βιβλιογραφία πως η Th-2 φλεγμονώδης απάντηση η οποία διαμεσολαβείται μέσω των αυξημένων επιπέδων IL-4 ορού και των ελαττωμένων επιπέδων IL-2 ορού συνιστά κομβικό χαρακτηριστικό του φαινότυπου της εκτασίας των στεφανιαίων αρτηριών. Τα ευρήματα αυτά μπορούν να αξιολογηθούν, εκτός της παθοφυσιολογικής τους χρήσης, στη συνισταμένη προσπάθεια για νέες προσεγγίσεις στη διάγνωση, πρόγνωση και θεραπεία των ασθενών με στεφανιαία εκτασία.